b'\n_START_ARTICLE_\nZmagoslavje podgan\n_START_SECTION_\nVsebina\n_START_PARAGRAPH_\nGre za sodoben roman z ekspresionisti\xc4\x8dnimi prvinami. Zanj je zna\xc4\x8dilna dvojnost, ki jo lahko zasledimo v zgradbi (razlika med realnimi in izmi\xc5\xa1ljenimi dogodki), v glavnem junaku (niha med realnostjo in halucinacijami) in v notranjem dogajanju glavnega junaka (na eni strani je ljubezenska zgodba z Josipino De\xc5\xbeelak, na drugi pa junakovo literarno ustvarjanje). Avtor je v romanu predstavil nekoliko prirejeno biografijo slovenskega dramatika Slavka Gruma._NEWLINE_Osrednjega junaka, Slavka Groma, prvi\xc4\x8d sre\xc4\x8damo na Dunaju, kjer zaklju\xc4\x8duje \xc5\xa1tudij medicine. Vendar pa v njegovem \xc5\xbeivljenju \xc5\xa1tudij ni na prvem mestu, Slavko je namre\xc4\x8d literat in vse je podrejeno iskanju ustvarjalnega zagona za dramo Goga, ki jo \xc5\xbee dalj \xc4\x8dasa snuje. V njej \xc5\xbeeli zajeti vso bedo, otopelost, norost, sprevr\xc5\xbeenost in nenazadje grozo, ki jo sre\xc4\x8duje na vsakem koraku in ki se je naselila \xc5\xbee tudi vanj. S svojimi idejami sameva tako na Dunaju, kot tudi v Ljubljani, kjer se naseli po koncu \xc5\xa1tudija. Prijatelji ga sicer podpirajo, a Slavko se vse pogosteje iz realnosti umika v svoj notranji svet, tudi s pomo\xc4\x8djo morfija. Ko mu dramo le uspe napisati, ugotovi, da ga je dokon\xc4\x8dno zapustilo dekle, ki jo je imel sicer zelo rad, a ne dovolj, da bi za\xc5\xbeivel normalno. Tako mu na koncu ne preostane drugega, kot da se vda v nenaklonjeno usodo in se umakne v Zagorje, kjer postane va\xc5\xa1ki zdravnik in preneha z resnim pisanjem._NEWLINE_Avtor za roman pravi, da ni biografski roman, saj v delu ni uporabljen noben citat Grumovega dela. \xc5\xbdelel je napisati roman o prej\xc5\xa1njem stoletju, o bistvenih vzponih in padcih \xc4\x8dloveka, o poeti\xc4\x8dnih vzponih ter moralnih in eti\xc4\x8dnih zdrsih. Ko je iskal model, po katerem bi se lotil zapisa mu je bil Slavko Grum najbolj primeren, saj je prav on v svojem \xc5\xbeivljenju in literaturi zdru\xc5\xbeil vzpone ter padce. _NEWLINE_Dekleva se je na pisanje romana pripravljal z zbiranjem in branjem \xc4\x8dasopisov, ki so izhajali v tistem \xc4\x8dasu. Predvsem je bral \xc4\x8dasopis Jutro, ker je bil Grum njihov sodelovec in ker je bil to kvaliteten \xc4\x8dasopis.'